  Анжелика Тихонова корреспондент 2021-тӥ арлэн нырысетӥ паларезлы йылпумъянъёсъя, Удмуртия гурт возёсын ваньбур потонлэн будэмезъя Россиын 16-тӥ интые ӝутскиз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Туэ толшорысен инвожоозь улосвылысь гурт возёсъёс, фермер но крестьян возёсъёс, ас юртъер возисьёс 28,5 миллиард манет ваньбур поттӥзы. Кылем арысь та вакытэн ик ӵошатыса, со 3 процентлы тросгес. 2017-тӥ арын Удмуртия 61-тӥ интыын вал, 2018-тӥ арын – 44-тӥ, 2019-тӥ арын – 37-тӥ, 2020-тӥ арын – 31-тӥ Элькунын сӥльлы пудо но тылобурдо улэп секталаен 73,9 сюрс тонна будэтӥзы, 2020-тӥ арен ӵошатыса, со 3 процентлы ӧжытгес. Но со вакытэ ик йӧл 7 процентлы тросгес кыскизы – 461,6 сюрс тонна. Одӥг скаллэсь шорлыдын 3 сюрс 776 килограмм йӧл басьтӥзы, со 6 процентлы яке 199 килограммлы тросгес. 3 процентлы уногес курегпуз бичазы – 542,8 миллион. Одӥг тылобурдолэсь шорлыдын 165 кукей (кылем арын толшор – инвожо ӵоже 163 бичазы вал). Ваньбур поттон йылэмен, шаерысь гурт возёсъёс йӧл вузанзэс 9 процентлы будэтӥзы, курегпуз вузанэз – 0,4 процентлы. Етӥн вузан 14 процентлы йылӥз, нош тысё юосты вузан 11 процентлы кулэсмиз, картофка эшшо но трослы – 45 процентлы. 2021-тӥ арын инвожо пумлы вань категориысь возёсъёсын 346,3 сюрс йыр сюро таза пудо лыдъяськиз, кылем арын та дырлы 347 сюрс вал. Со пӧлын 133,6 сюрсэз скалъёс (2020-тӥ арынлэсь 0,8 процентлы тросгес). Парсьёслэн лыдзы 1,4 процентлы йылӥз но 272,8 сюрс луиз, тылобурдо кылем арын мында ик – 7,7 миллион, ыжъёслэн но кечъёслэн лыдзы 7 процентлы кулэсмиз но 56,4 сюрс кылиз. Пусъём, 2021-тӥ арын инвожо пумын элькунысь калыклэн но фермеръёслэн гидъёсазы 21,7 процентэз сюро таза пудо, 13,4 процентэз парсьёс но 93,1 процентэз ыжъёс но кечъёс лыдъяськизы. Озьы ке но, пудо вордон удысъя ваньбурлэсь бадӟым люкетсэ гурт возёсъёс ик потто: вандыны пудо но тылобурдо – 93 процентэз, курегпуз – 89 процентэз, йӧл – 88 процентэз. Тодэ вайытом, Удмуртиын гурт возёсъя микроперепись улсын 230 сюрслэсь трос юртъеръёсты лыдъялозы-гожтозы. Тегъёс: Ижкар Удмуртия гуртвозёс тылобурдоос пудо  